Amerikaners vas oor moord in NamibiëMarcus Thomas en Kevan Townsend (Foto: The Namibian) Kevan Donnell Townsend (34) en Marcus Thomas (34), Amerikaanse burgers, staan tereg op verskeie aanklagte in Namibië, waaronder ŉ klag van moord. Plaaslike media het berig die voorval spruit uit ŉ voorval nege jaar gelede. Volgens The Namibian word die twee beskuldig van moord, roof met verswarende omstandighede, die invoer van vuurwapenonderdele in Namibië sonder ŉ lisensie, die besit van ŉ vuurwapen en ammunisie sonder ŉ lisensie en dwarsboming van die gereg. Die staat voer aan die twee het laat in Desember 2010 van die VSA na Namibië gereis om die Namibiër, Andre Peter Heckmair (25), te vermoor. Heckmair is op 7 Januarie 2011 vermoor. Hy is in die kop geskiet toe hy in ŉ motor in Windhoek gesit het. Die staat voer verder aan die twee Amerikaners het Heckmair telefonies gekontak en hom gemaan om hulle te ontmoet totdat hy ingestem het. Hulle het hom glo na ŉ straat in Klein Windhoek gelok waar hy doodgeskiet is. Die twee mans is ŉ paar uur ná Heckmair se moord in hegtenis geneem. Twee getuies, Gaylo Kavari en Ashley Hendricks, het die twee uitgeken as die twee Amerikaners aan wie hulle in Januarie 2011 ŉ vuurwapen verkoop het. Albei mans het getuig oor die tatoeëermerke op die arms van die een man en ŉ ketting wat om sy nek getatoeëer is. Hulle het Townsend uitgeken as die persoon met die tatoeëermerke. Volgens die getuies het hulle Townsend en Thomas aanvanklik op 2 Januarie 2011 in Windhoek ontmoet ná ŉ skoolvriend van Hendricks hom gekontak het om te hoor of hy iemand ken wat dalk ŉ vuurwapen wil verkoop. Hulle het ŉ 7,65 mm-pistool van ŉ vriend bekom wat hulle kon verkoop. Die vuurwapen is vir N$1 000 verkoop, maar Thomas het gesê hy het ŉ probleem met sy bankkaart en kon in daardie stadium slegs N$500 betaal. Hulle het getuig dat Hendricks se vriend, wat hulle aan die twee Amerikaners bekend gestel het, hulle vier dae later, op 7 Januarie 2011, gekontak het om te sê hulle kan die agterstallige N$500 kom haal. Die saak duur voort.